El Molinón stadionas

El Molinón stadionas ( – „Malūno stadionas“) – futbolo stadionas Chichone, Astūrijoje, Ispanijoje. Nuo 1915 m. namų rungtynes žaidžia R. Sporting de Gijón.

Stadione vyko ir tokių žinomų atlikėjų ar grupių kaip Bon Jovi, Paul McCartney, The Rolling Stones, Bruce Springsteen, Sting ir Tina Turner muzikos renginiai.

 Istorija 

Atidarytas 1908 m. Tai seniausias stadionas šalyje, kuriame vis dar vyksta futbolo varžybos. Pirmosios oficialios rungtynės buvo sužaistos 1917 m. balandžio 22 d., Copa del Rey taurės turnyre tarp Real Sporting ir Arenas Club de Getxo. „Arenas“ laimėjo rungtynes 0–1. 1920 m. gegužės 2 d. stadione vyko Ispanijos futbolo taurės finalas, kuriame FC Barcelona rezultatu 2–0 nugalėjo Athletic Bilbao.

1924 m. stadioną nusipirko vietos klubas „Real Sporting“. 1931 m. stadionas nukentėjo nuo gaisro. Chichono miesto savivaldybė perstatė jį 1944 m., o vėliau ir perpirko stadioną iš klubo dėl finansinių priežasčių.

1968 m. stadione buvo įrengti 4 šviesos bokštai, futbolo rungtynes pradėta rengti vėlai vakare. Pirmosios rungtynės įvyko 1969 m. lapkričio 30 d. prieš Valencia CF. „El Molinón“ 1970 m. sausio 28 d. tapo pirmuoju pilnai dengtu stadionu Ispanijoje.

1982 m. stadione vyko XII pasaulio futbolo čempionatas, sužaistos 3 rungtynės. 1997–1998 m. po UEFA ir FIFA reikalavimų stadionas tapo pilnai sėdimu, vietų skaičius sumažėjo nuo 42 000 iki 25 885. Po 2009 ir 2010 m. renovacijos vietų skaičius padidintas iki 30 000.

 Tarptautinės rungtynės 

Pirmosios stadione tarptautinės rungtynės buvo sužaistos 1928 m. balandžio 22 d., tarp Ispanijos ir Italijos rinktinių, jos baigėsi lygiosiomis 1–1, buvo 36 000 žiūrovų. Po 50 metų „El Molinón“ stadione buvo surengtos rungtynės tarp Ispanijos ir Čekoslovakijos rinktinių. Stadione aštuonis kartus yra sužaidusi Ispanijos rinktinė. Be rinktinės varžybų, šiame stadione „Sporting“ klubas žaidė visas UEFA taurės rungtynes, įskaitant 1987 m. rugsėjo 30 d. pergalę 1–0 prieš AC Milan klubą.

Stadione vyko B grupės rungtynės 1982 m. XII pasaulio futbolo čempionate.

 Nuorodos 
 Stadiono istorija

Kategorija:Ispanijos futbolo stadionai
Kategorija:Pasaulio futbolo čempionatų stadionai